《一昔》
清代·戴望

一昔繁霜四海秋，端居终日抱离忧。徒怀阮籍登临叹，长作卢敖汗漫游。

乱世谁能谋禄隐，全生终愧客诸侯。越王台上思乡处，一片笳声动地愁。

作者简介：（1837—1873）清浙江德清人，字子高。诸生。陈奂、宋翔凤弟子。同治间充江宁书局分校。专治经学。辑《颜氏学记》，对表彰颜、李学派，颇有贡献。另有《戴氏论语注》《谪麟堂遗集》。